kardosdrur/scandi-wiki huggingface dataset:
Christen Moesgaard-Kjeldsen

Christen Moesgaard-Kjeldsen (født 20. oktober 1869 i Aarhus-bydelen Vejlby, død 9. april 1935 i Herning) var en dansk godsejer og politiker. 

Efter praktisk uddannelse ved landbruget blev han kandidat fra Landbohøjskolen. I en periode arbejdede han i Brasilien, derpå som lærer ved Dalum Landbrugsskole, inden han påbegyndte et langt liv som praktiserende landmand. Han drev for Østifternes Kreditforening et par større gårde på Lolland, bl.a. Lidsø, som han ejede i 1896-1935.

Moesgaard-Kjeldsen var aktiv i landbrugets organisationer, først lokalt, senere i bestyrelsen for De samvirkende danske Landboforeninger. Han engagerede sig politisk i Det radikale Venstre, blev 1913 valgt til Folketinget for Fredensborgkredsen og sad på tinge indtil 1920. Han var medlem af Landbokommissionen, der blev nedsat 1911. Bl.a. var han ordfører i behandlingen af lov om fæstegodsets overgang til selveje, ligesom han tog et for en landmand uvant standpunkt, da han gik ind for grundskyldsbeskatning (hvor kun grundværdien var beskatningsgrundlag), i stedet for den sædvanligvis mere gårdejervenlige ejendomsskyld, hvor hele ejendommens værdi var grundlag for beskatningen.

Moesgaard-Kjeldsen kom i modsætningsforhold til Det radikale Venstres ledelse i særdeleshed i spørgsmålet Nordslesvig og grænsedragningen. Konsekvensen blev fuldstændig marginalisering af Moesgaard-Kjeldsen og sluttelig eksklusion af partiet. Herefter lagde han sin energi i landbrugspolitisk arbejde og blev i 1930'erne aktiv i Landbrugernes Sammenslutning, L.S.

Han var desuden medlem af Rødby Byråd 1906-13, af Jernbanerådet 1915-20, formand for Ernæringsrådet og tilsynsmand ved Landbohøjskolen fra 1916.

Han er begravet i Rødby. I Rødby Fjord Mindepark er der rejst en mindesten med medaljon over ham (her staves fornavnet Chresten).

Eksterne kilder/henvisninger 
 Erik Helmer Pedersen i Svend Cedergreen Bech (red.): Dansk Biografisk Leksikon, bd. 9.
 Kraks Blaa Bog 1929

Tidligere folketingsmedlemmer fra Det Radikale Venstre
Personer fra Aarhus
Folketingsmedlemmer i 1910'erne
Folketingsmedlemmer i 1920'erne
Godsejere fra Danmark
Landmænd fra Danmark
Personer i Kraks Blå Bog (afdøde)
Personer i Dansk Biografisk Leksikon
Agronomer fra Danmark
Monica

Monica er et pigenavn, der er af ukendt oprindelse. Der er teorier om, at det stammer fra græsk "monos", som betyder "ene", andre om, at det stammer fra latin "moneo", der betyder "rådgiver", og endelig andre om, at det stammer fra berbisk eller fønikisk.

På dansk anvendes også varianterne Monika og Monique. Ifølge Danmarks Statistik bærer hen ved 3.500 danskere et af disse navne.

Kendte personer med navnet 
 Sankt Monica, algeriskfødt katolsk helgen.
 Monique, dansk sanger.
 Monica (kunstner), amerikansk R&B-sanger.
 Monica Ali, Bangladesh-født, engelsk forfatter.
 Monica Bellucci, italiensk skuespiller.
 Monique Feijen, hollandsk håndboldspiller.
 Monica Krog-Meyer, dansk journalist og tv-vært.
 Monica Lewinsky, amerikansk praktikant i Det Hvide Hus.
 Monica Seles, serbisk-amerikansk tennisspiller.
 Monica Vitti, italiensk skuespiller.
 Monica Zetterlund, svensk sanger og skuespiller.

Navnet anvendt i fiktion 
 Monica Geller er en af hovedpersonerne i tv-serien Venner.
 Sommeren med Monika er en film fra 1953 af Ingmar Bergman, baseret på en roman med samme navn af Per Anders Fogelström fra 1951.
 Monica Hertz er en figur i tv-julekalenderen Jul i verdensrummet fra 2006.

Andre anvendelser 
 Santa Monica er en by i Californien.

Pigenavne
Barn (enhed)

Inden for kerne- og partikelfysik er barn (forkortet b) en måleenhed for areal. Den er defineret ved
 1 b = 10-28 m²
Udtrykt i kvadratfemtometer (se SI-præfiks) bliver det
 1 b = 100 fm²

Enheden benyttes mest til at angive reaktionstværsnit for kerneprocesser. Navnet menes at komme fra det engelske ord for en lade idet visse overraskende store tværsnit i kernefysikkens ungdom blev beskrevet som værende "så store som en ladeport".

Arealenheder
Ajax (programmering)

Ajax eller AJAX (en forkortelse for Asynkron JavaScript og XML) er en webudviklingsteknik til at udvikle interaktive webapplikationer. Idéen er at gøre websider mere reaktionsdygtige ved at udveksle små mængder af data mellem klienten og serveren, så hele siden ikke skal genindlæses, hver gang brugeren laver en forespørgsel. Formålet med dette er at øge websidens interaktivitet, hastighed og brugervenlighed.

Omfattede teknologier 
Ajax-teknikken bruger en kombination af:
 XHTML (eller HTML) og CSS til opmærkning og stilinformation. 
 DOM styret med et klient-side scriptsprog, især implementeringer af ECMAScript, som f.eks. JavaScript og JScript, til dynamisk at vise og interagere med den præsenterede information.
 XMLHttpRequest-objektet bruges til at udveksle data asynkront med webserveren. I nogle Ajax-miljøer bruges i visse tilfælde et IFrame-objekt i stedet for XMLHttpRequest-objektet til at udveksle data, mens der i andre implementeringer benyttes dynamisk tilføjede scriptkald.
 XML bruges typisk som format til at overføre data mellem server og klient, men ethvert sprog kan bruges, inkl. formatteret HTML eller ren tekst. Disse filer kan genereres dynamisk af et server-side script.

Ligesom DHTML og LAMP er Ajax ikke en teknologi i sig selv, men en betegnelse for brugen af en gruppe af teknologier.

Webudviklingssoftware
Internetteknologi
Mexicana de Aviación

Mexicana de Aviación var et mexicansk luftfartsselskab, som brugte Mexico Citys Internationale Lufthavn som hovedknudepunkt. Selskabet var ejet af Grupo Posadas.

Selskabet blev grundlagt i 1921 med det formål at transportere passagerer og post. Ruten mellem Mexico City og Tampico var den første rute, som selskabet begyndte at flyve på. Selskabet indstillede driften i 2010 efter at være gået fallit.

Eksterne henvisninger 

 Mexicanas hjemmeside

Noter 

Tidligere flyselskaber fra Mexico
Etableret i 1921
Oneworld
Ophørt i 2010
Antenne Bayern

Antenne Bayern er en tysk radiostation, der sender i den tyske delstat Bayern.

Stationen sender på FM-båndet, og kan også modtages både via satellit på Astra 19.2° Øst på transponder 87 og via internet.

Stationen sender mest musik og sender hver lørdag en top-30 hitliste, over blandt lytterne mest populære hits.

Lytterene har desuden mulighed for at ringe ind om køer, og andre trafikproblemer.

Eksterne henvisninger 
 Antenne Bayerns hjemmeside

Radiostationer fra Tyskland
Etableret i 1988
Wilhelm Beer

Wilhelm Beer (født 4. januar 1797, død 27. marts 1850) var en tysk astronom, der er kendt for at have observeret Mars sammen med Johann Heinrich Mädler. I 1840 lavede de et kort over Mars og beregnede dens rotationsperiode til at være 24 t 37 min 22,7 sek. Kun 0,1 sekund fra den egentlige rotationstid på 24 t 37 min 22,6 sek.

Eksterne henvisninger 

Astronomer fra Tyskland
Air China

Air China er det statsejede kommercielle luftfartsselskab i Kina. Selskabet er det næststørste kommercielle selskab i Kina efter luftflådestørrelse efter China Southern Airlines. Det er det eneste selskab, hvor alle fly bærer det kinesiske flag. Selskabet bruger Beijing Hovedstads Internationale Lufthavn som hovedknudepunkt. I 2006 fløj 33,97 millioner passagerer med selskabet.

Air China blev i december 2007 medlem af flyselskab-sammenslutningen Star Alliance.

Eksterne henvisninger 

 Air Chinas officielle hjemmeside

Flyselskaber fra Kina
Etableret i 1988
Star Alliance
Virksomheder i Beijing
Statsejede virksomheder fra Kina
China Southern Airlines

China Southern Airlines er et kinesisk luftfartsselskab med hovedkvarter i Guangzhou i Guangdong-provinsen. Guangzhou Baiyun Internationale Lufthavn bliver brugt som hovedknudepunkt. Selskabet har den største luftflåde i Kina og det er også det selskab i landet som flest passagerer flyver med.

Ekstern henvisning 

 China Southern Airlines' hjemmeside 

Flyselskaber fra Kina
Skyteam Alliance
Etableret i 1989
Guangzhou
Monica Vitti

Monica Vitti (født Maria Louisa Ceciarelli 3. november 1931, død 2. februar 2022) var en italiensk skuespiller, der især huskes fra Michelangelo Antonionis modernistiske film fra starten af 1960'erne.

Biografi 
Monica Vitti blev uddannet i Rom og startede som komisk skuespiller på teater og tv i starten af 1950'erne. Efterhånden kom der mere seriøse roller til på såvel teater som film. Antonioni valgte hende som gennemgående figur i sin serie af handlingsløse film, og da disse blev internationalt berømte, gav det også Vitti et internationalt gennembrud. Hun viste i disse film en spillestil i retning af det tragiske som symbol på forskellige kvinders indre problemer.

Senere vendte hun tilbage til den lettere genre med roller i flere komedier. Hun har vundet flere priser for sine præstationer gennem årene, blandt andet en sølvbjørn ved Berlin Internationale Filmfestival i 1984 for sin rolle i filmen Flirt, instrueret af hendes mangeårige samlever Roberto Russo.

Hun boede sammen med Russo i 27 år, før parret i 1995 blev gift.

Filmografi 
Monica Vitti medvirket bl.a. i følgende film:
 Ridere, ridere, ridere (Ettore Scola, 1954)
 De elskendes eventyr (Antonioni, 1959)
 Natten (Antonioni, 1961)
 Ukendte nætter (Antonioni, 1962)
 Slottet i Sverige (Roger Vadim, 1963)
 Den røde ørken (Antonioni, 1964)
 Modesty Blaise (Joseph Losey, 1966)
 Jalousi' det med blomster (Scola, 1970)
 Frihedens spøgelse (Luis Buñuel, 1974)
 Magtens veje (André Cayatte, 1978)
 Mysteriet i Oberwald (Antonioni, 1981)
 Flirt (Russo, 1983)

Eksterne henvisninger 

 

Skuespillere fra Italien
Theo Katergaris

Theodoros Alexandro Katergaris (født 1. maj 1986), bedre kendt som Theo Katergaris, er en dansk professionel fodboldspiller, hvor hans primære position på banen er i forsvaret og sekundært på midtbanen. Hans nuværende klub er 2. divisionsklubben Hvidovre IF efter hans skifte fra FC Roskilde under vinterpausen i sæsonen 2006-2007.

Han har en fortid i KB og har spillet i Skjold af to omgange, før han skiftede til Fremad Amager i vinterpausen 2004/2005 og fik sin debut for klubben den 24. april 2005 mod HIK. I sommeren 2006 skiftede han til FC Roskilde og i den efterfølgende vinterpause til Hvidovre IF.

Spillerkarriere 
 199x-200x: Kjøbenhavns Boldklub
 200x-2004: Boldklubben Skjold
 2005-2006: Boldklubben Fremad Amager, 1. division
 2006-2006: FC Roskilde, 2. division Øst
 2007-: Hvidovre IF, 2. division Øst

Noter 

Fodboldspillere fra Danmark
Sammenslutningen af Medieforskere i Danmark

Sammenslutningen af Medieforskere i Danmark (SMID, engelsk Society of Media Researchers In Denmark) er en dansk forening, som er grundlagt i 1976 med det formål at lave et forum for danske medieforskere. SMID har ca. 50 medlemmer, som kommer fra både universitetsverdenen og andre institutioner, hvor man arbejder med medieforskning, herunder DR Medieforskning.

Foreningen udgiver tidsskriftet MedieKultur.

Referencer 

Foreninger fra Danmark
Medievidenskab
Fiktionym

Et fiktionym er et navn på en fiktiv, dvs. en ikke-eksisterende entitet, fx en figur, et sted eller en genstand. Eksempler er Tintin, Gotham City og Grønspættebogen. 

Betegnelsen er forholdsvis ny og blev første gang anvendt i 2000-årene. En artikel fra 2005 af Ken Farø om "Fiktionymer og bilingval leksikografi" i serien "Nordiske Studier i Leksikografi" (Oslo) er den første trykte behandling af begrebet og genstanden fiktionymer, omend især i anvendt sammenhæng.

I modsætning til de fleste andre navnetyper er fiktionymer meget variable på udtrykssiden, hvis man sammenligner forskellige sprog med hinanden. Således hedder "Peter Pedal" på engelsk "Curious George", "Andeby" på svensk "Ankaborg", og "Hundredmeterskoven" på tysk "Der Hundertmorgenwald". 

Fiktionymer er interkulturelle navne, som bliver stadig vigtigere for den internationale kommunikation, fordi de globale medie- og kulturvaner konvergerer i stadig større grad. Derfor har vi mere og mere brug for at tale om de fælles fiktive referencer. Her skal man være opmærksom på de konventionelle forskelle (Pu der Bär (de) = Winnie the Pooh = Peter Plys, Villa Drôlederepos (fr.) = Villa Kunterbunt (de) = Villa Villekulla, Goofy = Dingo (fr.) = Fedtmule).

Til fiktonymerne henregnes også semionymerne.

Et uafklaret spørgsmål er, om fiktive værkers titler skal høre under fiktionymerne eller ej. Der er uenighed i navneforskningen om, hvorvidt titler er navne eller ej.

Referencer 

Navne
Modstrid (matematik)

Bevis ved modstrid, der på latinsk kaldes reductio ad absurdum, som betyder "reduktion til meningsløshed", er en bevisteknik, der ofte anvendes i matematikken. Metoden foregår således, at man antager det udsagn, man vil vise er sandt ved at bevise at det modsatte er falsk og på basis af det opnå en modstrid. Derefter kan konkludere, at udsagnet må være sandt. Et eksempel kunne være at konkludere at kvadratrod 2 er et irrationalt tal ved at bevise det ikke er rationalt. Korrektheden af metoden kan vises ved at opstille en sandhedstabel for følgende to udsagn

A og (¬A) ⇒ (B ∧ ¬B)

hvor både A og B begge er udsagn.

Sandhedstabellen viser at disse udsagn er ækvivalente, altså de har samme betydning. Dette kan ses på tabellen i søjlen for ⇔ hvor der er rene 1'er; dvs. altid sand.

Eksempel på et bevis ved modstrid 
 Et af de første beviser ved modstrid er Euclids bevis for at der findes uendeligt mange primtal.
 At  er et irrationalt tal bevises ofte ved modstrid.

Logik
Matematiske beviser
Scotiabank Saddledome

Scotiabank Saddledome – også kendt som "the Saddledome" eller bare "the Dome" – er den største indendørs arena i Calgary, Alberta, Canada. Arenaen er hjemmebane for ishockeyholdene Calgary Flames i NHL og Calgary Hitmen i junior-ligaen WHL samt lacrosseholdet Calgary Roughnecks i NLL. Ved ishockeykampe er der plads til 19.289 tilskuere. Navnet er et resultat af et navnesponsorat fra den canadiske bank Scotiabank.

Det karakteristiske sadel-formede tag er en hyperbolsk paraboloide. Arenaen blev taget i brug i 1983 og kostede 100 millioner CAD at opføre. Arenaen hed oprindeligt Olympic Saddledome og var en central arena ved Vinter-OL 1988. I 1996 skiftede man navn til Canadian Airlines Saddledome og igen i 2000 hvor man fik sit nuværende navn.

Udover de faste lejere har arenaen bl.a. huset rodeoshows samt VM i kunstskøjteløb 2006.

Lejere 
 Calgary Flames (NHL) (1983-i dag)
 Calgary Hitmen (WHL) (1995-i dag)
 Calgary Roughnecks (NLL) (2001-i dag)

Arenaer i NHL
Calgary
Sigurd Müller

Sigurd Hjorth Müller (født 21. december 1844 i Snedsted Præstegård ved Thisted, død 2. december 1918 på Frederiksberg) var en dansk forfatter, rektor, kunst- og litteraturhistoriker, søn af Ludvig Christian Müller.

Efter at have gået i Roskilde Latinskole dimitteredes Müller privat i 1863 og begyndte at studere medicin. Dette studium afbrødes imidlertid ved, at landskabsmaler Thorald Læssøe inviterede ham med på en rejse til Italien, hvor han opholdt sig i 8 måneder, og efter sin hjemkomst opgav han så medicinstudiet, studerede æstetik og tog 1872 magisterkonferens i faget. I en række af år virkede han nu i hovedstaden som lærer i dansk, navnlig ved Borgerdydskolen i København, indtil han 1886 valgtes til bestyrer af Kolding Latin- og Realskole. 1874 havde han ægtet Marie Louise Biering, datter af fhv. adjunkt Christian Henrik Biering.

Sigurd Müllers forfattervirksomhed begyndte han rent æstetisk med en samling Digte (1867), hvorpå i 1872 fulgte oversættelsen: Fem Digte af Theokritos og i 1874 Tre Fortællinger. Efterhånden optog kunsthistoriske studier ham mere og mere, og resultatet af disse foreligger i en mangfoldighed af mindre artikler i Dagbladet, Morgenbladet og Ude og Hjemme, i Kortfattet Kunsthistorie (1883), Nyere dansk Malerkunst (1884) og Thorvaldsen, hans Liv og hans Værker (1893). Også som skolebogsforfatter har han været meget virksom, og hans Håndbog i den danske Litteratur (1880) og hans Kortfattet dansk Litteraturhistorie (1881) hørte til de mest benyttede hjælpemidler ved undervisningen i dansk litteraturhistorie.

Kilder

Eksterne henvisninger 
 

Litteraturhistorikere fra Danmark
Kunsthistorikere fra Danmark
Skolefolk fra Danmark
Biografiforfattere fra Danmark
Digtere fra Danmark
Faglitterære forfattere fra Danmark
Dansksprogede forfattere fra Danmark
Danskere i 1800-tallet
Danskere i 1900-tallet
Rektorer fra Kolding Gymnasium
Cherimoya-familien

Cherimoya-familien (Annonaceae) er en familie af træer, buske og lianer, der er udbredt med ca. 125 slægter og 2400 arter i troperne. Arterne har toradede og spredte, stilkede blade med hel rand. Blomsterne sidder af og til direkte på stammer og grene, og de er regelmæssige med tre bægerblade og 6 kronblade, talrige, spiralstillede støvdragere og mange grifler. Frugten er et bær. Her nævnes kun de slægter, der rummer arter, som er økonomisk betydningsfulde.

 Annona
 Asimina, det amerikanske pawpaw-træ
 Cananga, hvis Ylang-Ylang blomst bruges i parfumeri
 Rollinia, som har spiselige frugter
 Uvaria, som har spiselige frugter

Plantefamilier
Hawthorne-studierne

Hawthorne-studierne var et eksperiment der blev udført på Western Electrics fabrikker i Hawthorne tæt på Chicago, USA i årene 1927-1932. Eksperimentet skulle finde sammenhænge mellem ændringer i det fysiske arbejdsmiljø og ændringer i arbejdernes produktivitet. Man variede f.eks. belysning og hvilepausers antal og længde for nogle grupper af arbejdere, mens kontrolgrupper arbejdede i et uændret miljø.

Forventningen om at en forbedring i arbejdsmiljøet ville forøge produktiviteten blev bekræftet, men man viste meget overraskende, at produktiviteten også steg, når forsøgsgrupperne vendte tilbage til deres oprindelige, dårligere arbejdsmiljø. Uanset hvilke ændringer, man indførte, medførte det en højere produktivitet. Endnu en overraskelse var, at kontrolgruppernes produktivitet også steg – selvom deres arbejdsmiljø overhovedet ikke blev ændret.

Resultaterne blev tolket af Elton Mayo (The Human Problems of an Industrial Civilization. Boston 1946) sådan, at medlemmerne af forsøgsgruppen oplevede sig selv som noget ganske særligt ved at være udvalgt. Kontrolgruppen blev observeret og fik på denne måde også en fornemmelse af, at man interesserede sig for deres behov: man gav dem opmærksomhed. Begrebet "Hawthorne-effekten" er et udtryk for det særlige metodeproblem, at forskningen i sig selv har en effekt, som det er næsten umuligt at eliminere.

Hawthorne-undersøgelserne blev grundlaget for "Human Relations-skolen" (ledelsesfilosofi), der efter 2. verdenskrig fik stor indflydelse i den vestlige verden.

Ledelse
Annona

Annona (af det karaibiske sprog Taino: Annon) er en slægt med ca. 125 arter, som hovedsageligt er udbredt i det tropiske Sydamerika, men med enkelte arter i tropisk Afrika. Det er træer og buske med enkle, læderagtige blade og ofte med spiselige frugter. Blomsterne er akselstillede og regelmæssige med tre, tykke blosterblade. Her omtales kun de arter og den hybrid, som er økonomisk betydningsfulde i Danmark.

 Atemoya (Annona cherimola x Annona squamosa)
 Cherimoya (Annona cherimola)
 Netannona (Annona reticulata)
 Pigget annona (Annona muricata)
 Sød annona (Annona squamosa)

Planteslægter
Ernst Haefliger

Ernst Haefliger (6. juli 1919 – 17. marts 2007) var en schweizisk tenor.

Han blev født i Davos og studerede sang i Zürich, Geneve og Wien. Han var en kendt Bach-fortolker og sang oratorier som Matthæuspassionen. Han sang lieder af blandt andet Franz Schubert og operapartier i for eksempel Tryllefløjten og Fidelio. Mod slutningen af karrieren sang han Arnold Schönbergs Gurrelieder.

Haefliger kunne opleves mange steder. I hjemlandet, i Tyskland og i USA. Karrierens højdepunkt var begyndelsen af 1950'erne og et par årtier frem. Han var et topnavn ved Deutsche Oper i Berlin. Dertil kom gæsteoptrædener i Glyndebourne, England, Luzern og Salzburg. En række indspilninger fra DG viser hans talent.
Haefliger underviste i mange år i Schweiz.

Operasangere
Sangere fra Schweiz
Philip Weilbach

Philip Weilbach (født 5. august 1834 i Usserød, død 22. november 1900) var akademisekretær og kunsthistoriker, far til Frederik Weilbach. Han skrev første- og andenudgaven af Danmarks største biografiske kunstnerleksikon, kendt som Weilbachs Kunstnerleksikon.

Philip Weilbach var søn af justitsråd Johan Philip Weilbach (1786 – 1856) og Martha Chrestence f. Muus (1794 – 1866). Efter at have taget studentereksamen 1852 og filosofikum drev han æstetiske og kunsthistoriske studier og skrev i blade og tidsskrifter en del artikler, hvoraf et udvalg senere blev optrykt i Kunst og Æstetik (1870); ved siden af dyrkede han digtekunsten og udgav bl.a. en samling frie oversættelser af anakreontiske digte Anakreontea (1855).

Efterhånden viede han sig mere og mere til studiet af kunsthistorien og sluttede sig nær til Niels Laurits Høyen, medens han dog også påvirkedes stærkt som medlem af en æstetiserende kreds, hvis hovedmænd var Bjørnstjerne Bjørnson og Clemens Petersen.

Fra februar 1860 til juli 1862 levede han i Rom som sekretær hos de nordiske landes konsul, Bravo, og sekretær i den skandinaviske forening. Under et ophold i Firenze gjorde han studierne til sit lille skrift om Ghibertis Bronzedøre paa Baptisteriet i Florents, 1862. Efter sin hjemkomst udgav han 1872 Maleren Eckersberg, 1898 et mindeskrift over H. V. Bissen (for Udvalget for Folkeoplysningens Fremme) og deltog 1871-79 sammen med professor Edvard Holm i oversættelsen af Cantus Verdenshistorie.

Hans hovedværk er Dansk Konstnerlexikon, 1877-78, der 1896-97 udkom i gennemset og meget forøget udgave som Nyt dansk Kunstnerlexikon. Det er et arbejde, hvorpå der er anvendt stor flid, og det vil, selv om det bør bruges med nogen forsigtighed, i lange tider hævde sin betydning for alle, der studerer dansk kunsthistorie.

Ved siden af disse værker har Weilbach leveret en mængde artikler til Nordisk Konversationslexikon, Dansk biografisk Lexikon, Illustreret Tidende, Den danske Arkitektforenings Meddelelser osv.

I sine senere år foretog han mindre rejser til Sverige, Tyskland, England, Frankrig og Italien. Fra 1883 til sin død var han Kunstakademiets sekretær. 1892 blev han Ridder af Dannebrog.

Han blev gift den 11. december 1860 med Cæcilie Adolfine født Ammitzbøll (30. maj 1826 – 18. oktober 1883), datter af prokurator i Randers Hans Henrik Ammitzbøll. Andet ægteskab blev indgået den 19. marts 1886 med Emma Emilie Frederikke født Dreyer (14. januar 1851 – 24. marts 1900), datter af konsul og købmand i Helsingør Carl Frederik August Dreyer.

Kilder 
 Denne artikel bygger hovedsagelig på Sigurd Müllers Biografi i 1. udgave af Dansk biografisk leksikon, Udgivet af C.F. Bricka, 18 bind, side 365, Gyldendal, 1887-1905

Eksterne henvisninger 
 

Faglitterære forfattere fra Danmark
Kunsthistorikere fra Danmark
Danskere i 1800-tallet
Riddere af Dannebrog
Dansksprogede forfattere fra Danmark
Beat (tv·2-album)

Beat er det tredje studiealbum af den danske popgruppe tv·2, der blev udgivet i 1983 af CBS. Albummet markerer stilistisk en bevægelse væk fra det Kliché-inspirerede udgangspunkt på de to første albums. Således fremgår det i covernoterne til Greatest - De unge år, at det var på Beat, tv·2 fandt "noget man med lidt god vilje kunne kalde vores personlige udtryk". Musikken er dog ligesom på de forgående plader minimalistisk med megen brug af synthesizere og trommemaskiner.

Albummet blev starten på tv·2s folkelige gennembrud, ikke mindst takket være "Popmusikerens vise", der var inspireret af "Admiralens vise" fra operetten H.M.S. Pinafore. Nummeret "Bag duggede ruder" er med tiden blevet en slags signatursang for bandet. Albummet blev solgt i 54.000 eksemplarer.

Spor

Personel

tv·2 
 Steffen Brandt – vokal, keyboards
 Hans Erik Lerchenfeld – guitar
 Georg Olesen – bas
 Sven Gaul – trommer, trommemaskine

Produktion 
 tv·2 – producer
 Nils Henriksen – producer
 Jan Degner – producer ("Popmusikerens vise")
 Tom Andersen – tekniker
 Per Leth-Nissen – tekniker 
 Jo Dam Kærgaard – cover design
 Ole Christiansen – foto

Referencer

Eksterne henvisninger 
 Beat på tv-2.dk

Album fra 1983
Tv·2-album
SOL (portal)

SOL.dk er et debat-site, som blev etableret i 1995. På SOL.dk kan man deltage i debatter, oprette e-mail, deltage i konkurrencer og læse sladder om de kendte m.m. 

Hjemmesiden er delvist medlemsbaseret, hvilket vil sige, at man skal være medlem for at få adgang til visse dele af tjenesten som mail og profilsider.

Eksterne henvisninger 
 SOL

Community Sites
Eniro